San Juan 6
Wach qui tzukic u q'uial winak xo'on i Jesus
1Te'uri i Jesus xu 'axuj i alagun, Galiléa u bi, chi xak Tibérias ca bix che. 2Je q'ui i winak xe terej bi chirij, man quilom chic i milágro u 'anom are xe rutzirsaj i iwabib. 3Te'uri i Jesus xel bi che jun jyub cu' u tijoxelab y xe cubi chila. 4Ya ca nakajab i niraa'ij chi are i páscua que i aj Israel winak. 5I Jesus cul chila, xe ril u q'uial winak ca tijin cuponic ru'. Xu bij che i ma Felípe:
—¿Pa caka lo' wi i wa quiqui tijbej re conojel i winak-i?
6Queje ile xu bij, xa ilbal-re wach cu bij i ma Felípe, man i Jesus u ch'obom chic wach coc chu 'onquil. 7I ma Felípe xu bij che:
—Mi tene queb ciénto quetzal n-co'on taj, lo'bal-re i caxlanwa ca ya' chique; mi tene we xa jutak bi' caka ya chique, n-que u 'on taj —xu bij.
8Te'uri xch'aw i ma Andres chi jun chic chique u tijoxelab i Jesus, chi xak ratz u cha' i ma Simon Pédro. Xu bij che i Jesus:
9—'O jun ac'al chi, ruc'am queb car xak jo'ob caxlanwa 'antal che cebáda. Péro we xui ile, n-co'on taj man je q'ui i winak —xu bij.
10I Jesus xu bij chique:
—Chi bij chique i winak chi que cubi'ic —xu bij.
Pa i je 'o wi-le, chom i q'uim 'o che, y conojel xe cubi'ic; colo je jo'ob mil achiab. 11Te'uri i Jesus xu c'am i caxlanwa; are 'uri xu c'amwaj xu tioxij che i Dios, y xu ya chique u tijoxelab. Ique xqui jach chique conojel i winak chi je culic. Xak queje xo'on che i car, xu ya chique ni'pa u nimal cacaj. 12Are xe noj i winak conojel, i Jesus xu bij chique u tijoxelab:
—Chi molo ronojel i ch'akatak chi n-xq'uis taj, n-'us taj to' ca 'ani c'ax che —xu bij.
13Are xqui molo, xnoj cablajuj coban che. Ile are i ch'akatak chi n-xq'uis ta che i jo'ob caxlanwa re cebáda. 14Te'uri i winak, are xquil i milágro-le chi xo'on i Jesus chiquiwach, xqui bij:
—Katzij, iri are i ajbil u tzij i Dios chi koy'em u c'unic chuwach i jyub ta'aj —xe cha.
15I Jesus xu nabej chi i winak-le cacaj quiqui 'an pen che, chi quiqui c'am bic, y quiqui 'an qui 'atol tzij che. Rumal-i, xel chiquixol, y xel chubi mas che i jyub utuquel.
Wach u binic i Jesus chuwi ya
16Are ya coc a'ab, i u tijoxelab i Jesus xe kaj li chu chi' i alagun. 17Te'uri xe oc chupam jun bárco, y xqui maj bi qui be chuwi ya, 'enam-que c'a pa tinimit Capernaum. Ya ocnak chic a'ab, i Jesus c'a maja ca kaj li che i jyub. 18Are je 'o chic chuwi ya, xpe jun tew, nim u cho'ab; i uwi ya lic xu ticba silabic rumal i tew. 19Ique je bin-nak chic chuwi ya, colo jun légua ru' nic'aj. Xak te'et xquilo chi Jesus ca tijin u tejebic ru' i bárco; lic ca bin chuwi ya. Are xquilo, xqui xij quib che. 20Are 'uri i Jesus xu bij chique:
—¡Mi xij iwib! Xa yin —co'on chique.
21Rumal-i xcubi qui c'ux, y xqui c'ulaj i Jesus cu' pa bárco. Juntir, xe upon che i lugar pa 'enam-wi que.
Je 'o u q'uial winak xqui tzucuj i Jesus
22Chucab 'ij, i winak chi xe canaj can chila pa xqui tij wi i caxlanwa, queta'am chi xa jun bárco 'o te'ek chu chi' i ya. Xqui nabej chi i u tijoxelab i Jesus xe 'e chupam i bárco-le, xak xquetamaj chi Jesus n-xa 'e ta cu'. 23Tz'akat je 'o chila, xe upon juban bárco je aj pa tinimit Tibérias. Xe q'uiji chu nakaj i lugar pa qui tijom wi i caxlanwa, are xutzin i Kajwal chu tioxixic che i Dios. 24I winak, are xquilo chi Jesus, tak i u tijoxelab, je n-ta chic chila pa xqui tij wi i wa, xe oc chupam tak i bárco-le; te'uri xe 'ax ch'akap c'a Capernaum chu tzucuxic i Jesus.
Are i Jesucrísto are i wa re i c'aslemal
25I winak-le, are xe upon ch'aka alagun, xqui rik i Jesus.
—Tijonel, ¿umpa xat 'ax li chi? —xe cha che.
26I Jesus xu bij chique:
—Katzij i quin bij chiwe, yix quin i tzucuj xa rumal xix in tzuku. Xa rumal xix nojic quin i tzucuj; n-are ta rumal xi ta u be i nimak tak milágro chi in 'anom. 27Mi ya i c'ux chu ch'aquic i wa chi xa ca q'uisic; are chi ya i c'ux chu ch'aquic i wa chi n-ca q'uis taj; chi ch'aca i wa chi cu ya i c'aslemal chi n-ca q'uis ta chic. I wa-le chi quin bij chiwe, ca ya' chiwe wumal yin chi in Achi aj Chicaj. Quin tiqui chu ya'ic chiwe man i Dios, chi i Ta Chicaj, u c'utum chi u yom pin'ab quin 'an ile —xu bij i Jesus chique.
28Te'uri xqui tz'onoj che:
—¿Wach nawi caka 'ano 'anbal re i chac chi craj i Dios? —xe cha.
29I Jesus xu bij chique:
—I chac yix chuwach i Dios are iri: chi cuba i c'ux chwe yin, man i Dios in u takom lok.
30Xqui tz'onoj chic che:
—¿Wach i c'utbal re a cho'ab ca 'an na chakawach, caka cojbej-re a tzij? ¿Wach i nim laj séña ca 'an na? 31I katit ka mam ujer, are je 'o pa jyub tz'inilic, xe tzuk che i wa aj chicaj, mana u bi. Keta'am ile man chuwach i wuj re i Dios, queje iri cu bij: "Xu ya i wa chique chi xpe chicaj, tzukbal que." Queje ile tz'ibtalic —xqui bij.
32I Jesus xu bij chique:
—(Qui bij yix chi are i mam Moises xyaw i wa-le chique.) Katzij i quin bij chiwe, n-are ti mam Moises xyaw i wa aj chicaj chique; are i Dios. Xui-ri, i wa-le n-xu ya ti qui c'aslemal chi n-ca q'uis taj. Péro wo'or in Kajaw cu ya i sakil wa aj chicaj chiwe. 33Are i sakil wa chi cu ya i Dios, are i Jun chi kajnak li chicaj. Ire cu ya i sakil c'aslemal chique i winak chuwach i jyub ta'aj —xu bij i Jesus chique.
34Te'uri xqui bij che:
—Kajwal, cha ya na chake i wa-le ronojel tak 'ij.
35I Jesus xu bij chique:
—Yin i wa-le chi cu ya i sakil c'aslemal; pachin jun ca c'un wu', n-ca pe ta chic u numic; pachin cu cuba u c'ux chwe n-ca pe ta chic i c'atic pu c'ux. 36Xui-ri yix, pacha xin bij 'ut, n-quix cojon taj, tupu iwilom chic in wach. 37Conojel ni'pa i que ya' chwe rumal in Kajaw, que c'un wu'. Ni'pa i cacaj que terej chwij, n-que in tzalijsaj tubic. 38Man yin xin pe chicaj, n-are ta col in 'ana pacha i cwaj yin; xa are col in 'ana pacha i craj i Jun chi in takawnak lok. 39Are i craj in Kajaw chi xin u tak lok are iri: chi mi jun quin sach chique i je u yom chwe; queje ile, que in walijsaj na chiquixol i camnak pa q'uisbal 'ij. 40Man are i craj i xin takaw lok are iri: conojel ni'pa i quiquil u be in pachin yin, chi in u C'ojol i Dios, xak quiqui cuba qui c'ux chwe, ca ya' ni c'aslemal chique chi n-tu q'uisic. Xak quin c'unsaj sak chiquiwach chiquixol i camnak pa q'uisbal 'ij —xu bij i Jesus chique.
41Are 'uri i qui nimakil i aj Israel winak xpe coywal che y xe oc chu ch'ach'axic chiquiwach, man xu bij chique, "Yin i wa chi xpe chicaj," xu bij. 42Ique xqui bij:
—I achi-ri xa are i ma Jesus, u c'ojol i ma Jose; lic keta'am qui wach u kajaw u chuch. ¿Wuchac 'ut cu bij wo'or chi kajnak li chicaj? —xe cha.
43I Jesus xu bij chique:
—Chi mayij in ch'ach'axic chiwach. 44N-ta jun ca c'un wu' yin, we n-are ti in Kajaw ca c'amaw lok, chi in u takom li yin. Xak quin c'unsaj sak chuwach chiquixol i camnak pa q'uisbal 'ij. 45I ajbil u tzij i Dios ujer xqui tz'ibaj i tzij-i: "I Dios que u tijoj na conojel." Queje ile tz'ibtalic. I tzij-le que'elok chi conojel ni'pa i quiqui ta u be wach cu bij i Ta, y xak que naw che ire, que c'un 'uri wu' yin. 46Katzij mi jun winak rilom u wach i Ta, xa jun ilawnak u wach, xui yin, man in petnak chila ru' ire. 47Sak laj tzij i quin bij chiwe: pachin jun cu cuba u c'ux chwe yin, 'o u c'aslemal chi n-ca q'uis ta chic. 48Are yin i wa chi cu ya i sakil c'aslemal. 49Iwatit i mam ujer, are xe bin pa jyub tz'inilic, xqui tij i mana chi xpe chicaj; xui-ri i wa-le n-xu ya ti sakil c'aslemal chique, man are xu rik i 'ij, xe camic. 50Xui-ri 'o jun wa petnak chicaj, chi pachin jun cu tijo, lic n-ca cam taj. 51Yin i wa-le chi petnak chicaj, are yin i wa chi lic c'aslic. Pachin jun cu tij i wa-ri, i u c'aslemal n-tu q'uisic 'uri. I wa chi quin ya yin are in ch'acul, quin ya wib piqui q'uexel i winak, yabal-re qui c'aslemal chuwach i jyub ta'aj —xu bij i Jesus chique.
52Rumal i tzij-le, i aj Israel winak xe oc chu chapic quib chi tzij chiquiwach:
—¿Wach u 'onquil ile, chi cu ya u ch'acul caka tijo? —xe cha.
53I Jesus xu bij chique:
—Sak laj tzij i quin bij chiwe: we yix n-qui tij ti u ch'acul i Achi aj Chicaj, xak we n-qui tu' ti u quiq'uel, n-ti i c'aslemal 'uri. 54Pachin jun cu tij in ch'acul y cu tu' in quiq'uel, 'o u c'aslemal 'uri chi n-ca q'uis ta chic. Xak quin c'unsaj sak chuwach chiquixol i camnak pa q'uisbal 'ij. 55Queje ile quin bij, man in ch'acul are i sakil wa; xak in quiq'uel are i sakil ya. 56Pachin jun cu tij in ch'acul, xak cu tu' in quiq'uel, ca q'uiji 'uri wu' yin, xak yin quin q'uiji ru' ire. 57I Ta chi xin u tak lok, ire c'aslic; rumal ire, xak yin in c'aslic. Xak queje ile, we jun cu tzuk rib chwe yin, ca c'asi na wumal yin. 58Queje i wa ile chi kajnak li chicaj; i wa-le n-are ta pacha i mana chi xqui tij iwatit i mam, man ique xak xe camic are xu rik qui 'ij. Are i cu tij i wa-ri chi quin ya yin, cu rik u c'aslemal chi n-ca q'uis ta chic —xu bij.
59Are i tzij-le xu bij i Jesus, are xe u tijoj wi i winak pa molbal'ib que i aj Israel pa tinimit Capernaum.
I u tzij i Jesucrísto cu ya i sakil c'aslemal
60I je teren chirij, are xqui ta i tzij-le, je q'ui chique xqui bij:
—C'ax u tayiquil i tzij-le; ¿pachin ca ch'ijaw u tayic ile? —xe cha.
61I Jesus xu nabej wach quiqui bij chiquiwach. Rumal-i xu tz'onoj chique:
—¿Tzel qui ta i xin bij-le? 62¿Wach nawi qui bij we quin iwilo quin 'el chubi chicaj pa in 'o wi te'ek, yin chi in Achi aj Chicaj? 63Are i ranima jun winak, are i ca yaw u c'aslemal i u ch'acul; i to' ch'aculaj n-ta cu chacuj. Xak queje i tzij ile chi xin bij chiwe, are i ca yaw i sakil c'aslemal, are i ca yaw i u Tewal i Dios pi c'ux. 64Xui-ri, c'o jujun chiwe yix chi n-qui coj taj —xu bij chique.
I Jesus reta'am chu xebal pachin n-cacaj ta que cojonic, xak reta'am pachin i jun chi ca jachaw na che i camic. 65Xu bij chic:
—Rumal-i, in bim chiwe n-ta jun to' ca c'un wu' yin, we n-are ta in Kajaw ca c'amaw lok —xu bij chique.
66I je teren chirij, are xqui ta ile, je q'ui xco'taj canok; n-xe terej ta chic chirij. 67Te'uri xu bij chique i cablajuj u tijoxelab:
—Y yix, ¿mok xak quiwaj 'enam? —xu bij.
68Are 'uri i ma Simon Pédro xu bij che:
—Kajwal, ¿Pachin ru' coj 'e wi? Mi jun; xui yet ca bij i tzij chake chi cu ya i c'aslemal n-tu q'uisic. 69Yoj ka cubam chic ka c'ux chawe; keta'am chi yet at Crísto, u C'ojol i Dios chi lic c'aslic —co'ono.
70I Jesus xu bij chique:
Xix in cha yix, ix cablajuj; tupu yin xix in cha, xui-ri 'o jun chiwe chi xa itzel —xu bij.
71I tzij xu bij-le, re i ma Júdas chi u c'ojol i ma Simon Iscarióte. Man i ma Júdas-le, are i ca jachaw na che i camic, tupu are jun chique i cablajuj tijoxelab je chatal rumal i Jesus.